Ահա այսպիսի իրավիճակի մը մէջ տեղի ունեցաւ Գումգաբուի հանդիպումը Տ. Արամ Արք. Աթէշեանի եւ Յարութիւն Շանլըի միջեւ։ Ըստ մեր ստացած տեղեկութիւններուն, թէ՛ ընդհանուր փոխանորդը եւ թէ ատենապետը պաղարիւն եւ հասուն մօտեցում մը ցոյց տուած են հաշուի առնելով մեր համայնքի գերագոյն շահերը։ Տ. Արամ Արք. Աթէշեան մատնանշած է, որ ըմբռնումով կը մօտենայ Կէտիկփաշայի հոգեւոր հովիւի եւ թաղային խորհուրդի համերաշխ գործակցութեան եւ միասնութեան նախընթացներուն, սակայն հոգեւոր հովիւներու պաշտօնավարութեան վայրերու տնօրինութիւնը կը վիճակի բացառապէս Պատրիարքական Աթոռին։ Հաշուի առնելով նաեւ մօտաւոր անցեալին ստեղծուած սուր բանավէճի մթնոլորտը՝ նորին սրբազնութիւնը դիտել տուած է, որ տնօրինութեան յետս կոչուիլը կրնայ վնաս հասցնել Պատրիարքական Աթոռի հեղինակութեան, որովհետեւ կրնայ տեղի տալ կրկնակի չափանիշներու տպաւորութեան։ Տ. Արամ Արք. Աթէշեան հայրաբար բացատրած է, որ մեր համայնքային կեանքէն ներս յարգանք պէտք է ցուցաբերել բոլոր կառոյցներու լիազօրութիւններու շրջագծին նկատմամբ։